
Европейски парламент

 
На 28 февруари в Европейския парламент в Брюксел се проведе семинар на тема “Бъдещето на водорода и горивните клетки.” Семинарът, организиран под егидата на проф. Владко Панайотов и с подкрепата на Daimler AG, имаше за цел да представи потенциала на водородните технологии и горивните клетки и възможностите за тяхното развитие и навлизането им в Европейския пазар.

Лектор на семинара беше д-р Йорг Уинд от отдела по Стратегически енергийни проекти и развитие на пазара на Daimler AG. Д-р Уинд представи текущата работа на Daimler в сферата на водородните технологии и горивните клетки, както и предстоящи проекти за развитието на автомобилите с горивни клетки и изграждането на водородна инфраструктура в Европа. 
Семинарът събра повече от 40 участници, членове на Европейския парламент и Европейската комисия, както и представители на неправителствени организации и на частния сектор. Основен акцент на дискусията бяха предизвикателствата и възможностите за бъдещото развитие на водородните технологии, както и начини да се стимулира бързото им навлизане на пазара в Европа.

В контекста на целта на Европейския Съюз за намаляване на въглеродните емисии с 60% до 2050 г., както и намаляване на зависимостта от петрола в транспортния сектор на Европа, развитието и внедряването на устойчиви решения за електрически автомобили е по-наложимо от всякога. Водородните технологии представят чудесна възможност за развитието на  чиста енергийна и транспортна система и за драстичното намаляване на въглеродните емисии в бъдеще, съгласиха се участниците в семинара.  
Водородът и горивните клетки могат да бъдат едни от ключовите технологични решения за развитието на устойчива европейска система за транспорт чрез чиста енергия. Време е за ускоряване на внедряването и навлизането на пазара на тази новаторска технология, но все още има някои основни пречки за това, подчерта д-р Уинд. Водородът предлага огромен потенциал за ефективно съхранение на енергия и може да стане неразделна част от бъдещите интелигентни мрежи на Европа като начин за балансиране и интегриране на непостоянните източници на енергия в мрежата, сподели д-р Уинд. Развитието на нови технологии представя и потенциал за създаването на нови работни места, които ще се необходими за прилагането на тези нови технологии. Все още има обаче големи предизвикателства в сферата на стандартизирането на тези технологии и оборудване, както и при съхраняването на енергия. Според д-р Уинд e необходима повече регулаторна подкрепа за водородните технологии и горивните клетки и подходящи допълнителни стимули, за да може тези технологии да навлязат на пазара по-бързо.
Oт съществено значение e комерсиализацията на автомобили с горивни клетки и изграждането на водородна инфраструктура (например станции за зареждане на гориво) да вървят ръка за ръка и в еднакво съотношение.

Водородните технологии са технологията на бъдещето ни, заключи проф.  Панайотов, и ние всички имаме своята роля в това бъдеще, което вече чука на вратата ни. Всички ние можем да участваме в тази революция на водородните технологии и не трябва да се страхуваме да проучим този път на развитие. “Разработването на устойчиви решения чрез електромобилите, водородните технологии и горивните клетки ще ни помогне да изградим еднo по-зеленo и по-чисто бъдеще за нас и за нашите деца.”
След семинара участниците имаха и възможността да направят обиколка на Парламента в една от тест-колите на Daimler AG с водороден двигател.

По покана на проф. Панайотов Daimler AG ще проведе семинар в България за водородните технологии и ще направи демонстрация на свой модел електромобил с водороден двигател, за да може хората, които се интересуват, да видят на практика приложението на тази технология. 
